Te min klaskamers aan die kus - Onderwys - Republikein
Saturday, June 23rd, 07:39:27
Te min klaskamers aan die kus
Sowat 1 850 leerlinge op waglys
Otis Finck in Walvisbaai
Ongeveer 1 850 graad 1-leerlinge moet nog in skole aan die kus geplaas word. Só sê die direkteur van onderwys in die Erongostreek, mnr. John //Awaseb.
Volgens hom is 1 230 graad 1-leerlinge op die waglys in Walvisbaai en 620 leerlinge wag vir plek op Swakopmund se skoolbanke.
“Ek kan met sekerheid sê ons het meer as genoeg graad 0- en 1-leerlinge aan die kus.
“Daar is beslis meer as 1 000 leerlinge wat vanjaar met hul laerskoolloopbaan begin het.
“Ons sal eers teen Donderdag kan sê presies hoeveel leerlinge by die skole ingeskryf het, wanneer die skole die inligting aan ons verskaf het,” het hy gesê.
//Awaseb het die Immanuel Ruiters-skool Woensdag besoek waar ‘n blok met agt nuwe klaskamers gebou is.
Hy sê minstens twee erwe word nog op Walvisbaai vir die oprigting van skole benodig.
Hy het daarop gewys die ministerie het reeds twee erwe op Swakopmund vir die oprigting van skole bekom.
Volgens //Awaseb staar die laer primêre grade (graad 0 tot 3) die grootste uitdagings in die gesig.
Boonop is daar ‘n dringende behoefte aan gekwalifiseerde onderwysers.
“Ons is genoodsaak om van afgetrede onderwysers en onderwysstudente gebruik te maak.”
Laerskool Narraville se hoof, mnr. Paul Fisher, het bevestig sy skool het 50 graad 0- en 220 graad 1-leerlinge vir 2018 ingeskryf.
Dit is een van die grootste laerskole in die Erongostreek.
“Ons eerste skooldag het vlot verloop. Ons het ongeveer 1 600 leerlinge en 52 onderwysers en net genoeg klaskamerruimte vir al ons leerlinge.
“Ons graad 0-leerlinge is ongelukkig nog tuis omdat ons nog nie plek het om hulle te akkommodeer nie. Ons stel egter ondersoek na die aangeleentheid in.”
Die ministerie wil ‘n bykomende twee klaskamers bou, maar kon nie voortgaan nie, omdat daar ‘n gebrek aan spasie is.